בעונת 1958/59, עם הלניו הררה הארגנטינאי כמאמן, זכה גראסיה עם ברצלונה בדאבל פעם נוספת, כשהוא ממשיך להיות מעמודי התווך של הקבוצה. ברצלונה הצליחה לזכות באליפות שנייה ברציפות בעונה שלאחר מכן. לאחר שהסתיימה הליגה, הודחה ברצלונה בחצי גמר גביע אירופה על ידי ריאל מדריד, וכן זכתה בגביע ערי הירידים פעם נוספת. בסוף העונה הררה עזב את תפקידו. בתקופה שלאחר מכן התחלפו מאמני הקבוצה באופן תדיר, וברצלונה דשדשה בליגה. בעונת 1960/61 סיימה במקום הרביעי בלבד, אך למרות זאת, בפעם הראשונה בתולדותיה הגיעה ברצלונה לגמר גביע אירופה, בו הפסידה 3-2 לבנפיקה ליסבון. בעונת 1961/62 פתח גראסיה בכל 30 משחקי הליגה וכבש שער אחד בבעיטת עונשין ב-14 בינואר 1962, אז הפסידה ברצלונה לאתלטיק בילבאו בתוצאה 3-2. לאזלו קובאלה התמנה לתפקיד המאמן במהלך העונה, אך לא הצליח לעזור לברצלונה לזכות באליפות והיא סיימה במקום השני.